
Precizări cu privire la aplicarea schemei de sprijin pentru promovarea 
cogenerării de înaltă eficiență
Ca urmare a dezbaterilor apărute în spațiul public referitoare la producătorul de energie electrică și termică în cogenerare ELCEN si cadrul de reglementare emis de ANRE în domeniu, dorim să facem următoarele precizări:

La elaborarea cadrului de reglementare privind promovarea cogenerării de înaltă eficiență, bazată pe necesarul de energie termică utilă în piaţa internă de energie, ANRE respectă, cu strictețe, prevederile legislației europene și naționale în domeniu și monitorizează corecta aplicare a schemei de sprijin,  așa cum este instituită prin HG nr. 1215/2009.
Conform reglementărilor în vigoare, la prețurile de producere a energiei termice livrate de ELCEN și aprobate, anual, prin decizie ANRE, se adaugă tarifele de transport și de distribuție (aferente RADET-București, care reprezintă circa 60% din preţul de producere aprobat pentru S.C. Electrocentrale București S.A), avizate de către ANRSC, rezultând prețul local al energiei termice. Acest preț se aprobă de Consiliul General al Municipiului București care poate decide suportarea din fondurile proprii a unei părți din acest preț, constituind astfel prețul de facturare a energiei termice livrate populației. 

În conformitate cu HG nr. 1215/2009 prin care se instituie schema de sprijin de promovare a cogenerării de înaltă eficiență în România, producătorii de energie electrică și termică în cogenerare beneficiază în perioada 2011-2023 de un bonus de cogenerare pentru fiecare unitate de energie electrică produsă în cogenerare de înaltă eficiență și livrată în rețelele SEN. S.C. Electrocentrale București S.A. este cel mai mare producător de energie electrică și termică în cogenerare. Astfel, în anul 2014 producătorii care au accesat schema de sprijin au primit un bonus total de aprox. 1 mld. lei, din care cca 0,4 mld. lei au revenit ELCEN.

Prețurile reglementate pentru energia termică se stabilesc de către ANRE pe baza prețurilor de referință ale energiei termice, corespunzător combustibilului majoritar utilizat de capacitățile de producere din centrala respectivă, a costului unitar justificat al energiei electrice consumate pentru pompele din rețeaua de termoficare (cum este cazul ELCEN), respectiv, în cazul producătorilor care dețin în exploatare rețeaua termică de transport, a costului unitar justificat aferent acesteia. Prețurile de referință pentru energia termică produsă și livrată din centrale de cogenerare de înaltă eficiență sunt stabilite la nivelul prețului pentru energia termică livrată din centrale termice echivalente, funcționând cu combustibil majoritar corespunzător. Subliniem că nu există nicio reglementare ANRE în vigoare care să prevadă că prin producerea în cogenerare ”costul agentului termic este cu cel puţin 10% mai ieftin decât dacă ai produce acest agent termic într-o sursă separată care produce numai energie termică”. 

ELCEN a accesat schema de sprijin începând cu anul 2011, anul 2015 fiind anul al V-lea de accesare a acesteia. Acest producător a primit bonus, conform reglementărilor în vigoare, pentru energia electrică produsă în cogenerare de înaltă eficiență, determinată prin aplicarea prevederilor Ordinului ANRE nr.114/2013 pentru aprobarea Regulamentului de calificare a producţiei de energie electrică în cogenerare de înaltă eficienţă şi de verificare şi monitorizare a consumului de combustibil şi a producţiilor de energie electrică şi energie termică utilă, în cogenerare de înaltă eficienţă. 
Conform datelor existente la ANRE, în anul 2014 cantitatea de energie electrică produsă în cogenerare de înaltă eficiență de către ELCEN reprezintă aprox. 91% din totalul energiei electrice produse, eficiența globală anualǎ de producere in cogenerare a energiei electrice şi termice fiind cuprinsă între 75 şi 80%. 
Astfel, afirmaţia că ”ELCEN-ul livrează energia termică în urma unui proces de producție cu randamente și eficientă dezastruoase, la costuri mari, cu capacități supradimensionate, fără a demonstra costurile reale de producție (randament dezastruos: de circa 40-50%)” este nefundamentată.

Prețurile reglementate pentru energia termică livrată sub formă de apă fierbinte din centralele de cogenerare aparținând ELCEN au fost aprobate pentru anul 2015 prin Decizia ANRE nr. 2827 din 17.12.2014, prin care a fost aprobat preţul pentru energia termică destinată consumului populaţiei (casnic) livrată sub formă de apă fierbinte în anul 2015 din centralele CET Bucureşti Sud, CET Bucureşti Vest, CET Progresu şi CET Grozaveşti aparţinând ELCEN la nivelul de 159,98 lei/MWh (186,06 lei/Gcal), exclusiv TVA. Acuzația că ”se practică o subvenție încrucișată între aceste două componente”, adică între energia termică și energia electrică, este complet nefondată, calculul preţului energiei termice neavând la bază o alocare de costuri între energia electrică şi cea termică. Totodată, comparația prețului de producere în cogenerare a energiei termice de către ELCEN cu prețul de producere în centrala termică administrată de către RADET este irelevantă prin lipsa informațiilor care să facă posibilă această comparație.

Referitor la Ordinul ANRE nr. 50 din 2009, la momentul emiterii, acesta respecta dispoziţiile legale în vigoare la acea vreme. Mai mult, înainte de aprobare, proiectul Contractului-cadru a fost supus dezbaterii publice, etapa în care nici RADET şi nici Primaria Municipiului Bucureşti nu au transmis observaţii sau propuneri de îmbunătăţire. Ca urmare a modificărilor cadrului legislativ şi de reglementare, în anul 2013 Ordinul ANRE nr. 50/2009 a fost abrogat și înlocuit prin Ordinul ANRE nr. 122/2013, care prevede că "în cazul plăţii parţiale a unei facturi, stingerea sumelor datorate se face conform dispoziţiilor legale" şi nu stabileşte o ordine de stingere a sumelor datorate de RADET pentru energia termică preluată de la ELCEN şi vândută populaţiei.
Cât privește utilizarea conturilor de tip ESCROW pentru asigurarea fondurilor necesare în vederea producerii energiei termice în sistem centralizat, precizăm că acest lucru este reglementat prin OUG nr.115 din 2001 şi nu intră în domeniul de reglementare al ANRE.
Dorim, de asemenea, să menționăm că schema de sprijin de tip bonus pentru promovarea cogenerării de înaltă eficienţă adoptata de Romania, reprezintă ajutor de stat (N 437/2009 - Romania), autorizat de Comisia Europeană ca fiind compatibil cu piaţa comună, în conformitate cu prevederile Art. 87 alin. (3) lit. (c) din Tratatul CE, prin Decizia C(2009)7085, prin care au fost stabilite şi condiţiile de acordare a acestuia, inclusiv obligaţia de raportare anuală a modului de punere în aplicare a ajutorului. 

În concluzie, față de dezbaterile din spațiul public referitoare la aceste costuri, dorim să precizăm că ANRE nu face decât să aplice prevederile legale existente, iar singura sa contribuție la funcționarea sistemului de termoficare urbană din București este legată de monitorizarea obligatiilor ce revin producătorilor de energie electrică si termică în  cogenerare de înaltă eficiență, inclusiv ELCEN București, în vederea utilizării corecte a ajutorului de stat/schemei de sprijin plătit de toți consumatorii finali de energie electrică din România.

